
PARLAMENTUL ROMÂNIEI

CAMERA DEPUTAŢILOR

	     COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti 19 octombrie 2011          

 P L- x  547/2011              


AVIZ
asupra proiectului de lege privind respingerea Ordonanţei de urgenţă a Guvernului nr. 53/2011 pentru instituirea unor măsuri în domeniul gazelor naturale
În conformitate cu prevederile art. 95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare în procedură de urgenţă, cu proiectul de lege privind respingerea Ordonanţei de urgenţă a Guvernului nr. 53/2011 pentru instituirea unor măsuri în domeniul gazelor naturale, trimis cu adresa nr. PL x. 547 din 12 octombrie 2011 şi înregistrată cu nr. 31/932 din 13 octombrie 2011.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră Decizională.
Potrivit dispoziţiilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut propunerea legislativă în şedinţa din 18 octombrie 2011.
Senatul, în calitate de primă Cameră sesizată, a adoptat proiectul de lege în data de 5 octombrie 2011, cu respectarea prevederilor articolului 76 alineatul (2) din Constituţia României, republicată.
Iniţiativa legislativă are ca obiect de reglementare instituirea, prin derogare de la prevederile Legii gazelor nr. 351/2004, cu modificările şi completările ulterioare, a unor măsuri cu caracter temporar în domeniul gazelor naturale, în sensul creării pentru o perioadă de nouă luni a unei noi structuri de amestec gaze naturale import – intern pentru anumite categorii de consumatori.
Membrii Comisiei au examinat iniţiativa legislativă supusă avizării, expunerea de motive şi avizul favorabil cu observaţii şi propuneri al Consiliului Legislativ, transmis cu adresa nr. 659 din 15 iunie 2011.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a proiectului de lege privind respingerea Ordonanţei de urgenţă a Guvernului nr. 53/2011.
În raport de obiectul şi conţinutul reglementării, proiectul de lege face parte din categoria legilor ordinare.
               PREŞEDINTE,                        
                                       SECRETAR,

                Daniel BUDA              



   Gabriel ANDRONACHE

Consilier,
Iuliana Fuiorea

